ድሕሪ ሞት ልዑል አለማየሁ፡ ኣስከሬኑ ናብ ሃገሩ ክምለስ ተደጋጋሚ ሕቶ'ኳ እንተቐረበ፤ ክሳብ ሕዚ ምላሽ ኣይተውሃበን። ካብቶም ብብሪጣንያ ዝተዘምቱ ቅርስታት፡ ታቦታት እውን ይርከብዎም። "[እዞም ታቦታት] ነዓኣቶም ዋላ ሓደ ትርጉም የብሎምን፤ ንዓና ግን መንፈሳዊ ህይወትና እውን እዩ። ስለዝኾነ፡ ነዚኦም ክትመልስ እንከላ [እንግሊዝ] ሓደ ሰብኣዊ መሰላት ተኽብር አላ፡ ካልኣይ ድማ ምስታ ዓባይ ፈታዊትና ዝኾነት ብሪጣንያ ዝህልወና ርክብ፡ ካብ ምሕዝነት ሓሊፉ ቤተሳባዊ ክኸውን እዩ ዝገብሮ" ትበል እታ ሚኒስተር። ብሪጣንያ ኮነት ካልኦት ካብ ኣፍሪቃ ቅርስታት ዝዘመታ ሃገራት ኣውሮጳ፡ ነቶም ቅርስታት ክመልሳ ሕቶ ምስዝቐርበለን፡ ኢትዮጵያ ኮነት ኣፍሪቃ ነቶም ቅርስታት ክሕልዋሉ ዝኽእላ ኣሰራርሓ የብለንን ዝብል ምላሽ ይህቡ። ዶ/ር ሂሩት ግን፡ ኢትዮጵያ ነቶም ቅርስታት ኮነ ናይ ኣስከሬን ልዑል አለማየሁ ዝዓርፈሉ ቦታ ከምዘዳለወት ትገልጽ። እቲ ዝተመረጸ ቦታ፡ ቤተ መንግስቲ ከምዝኾነ'ውን ትዛረብ። ገለገሊኦም ቅርስታት፡ ኣብ ብሪጣንያ ኣብ ቤተመዘክር ዝረኣዩ ክኾኑ ከለዉ፡ እቶም ታቦታት ግን ኣብ ሓደ ክፍሊ ተዓጽዮም እዮም ዘለዉ። መንግስቲ ብሪጣንያ ነቶም ታቦታት ክመልስ ቃል ከምዝኣተወ እታ ሚኒስተር ትዛረብ። ኣብ መንጎ እዞም ክልተ መንግስታት ልዝብ እኳ ይካየድ እንተሃለወ፡ ብዙሕ ብድሆታት እዩ ዘሎ። እቲ ቀንዲ ጸገም፡ ብመሰረት ሕጊ ብሪጣንያ፡ ሓንሳብ ናብ ቤተመዘክር ዝኣተወ ቅርሲ ኣይወጽእን። ነዚ ድማ እዩ፡ ነቶም ቅርስታት ብልቓሕ ውሰድዎም ዝብል ኣማራጺ ዝቐርብ ዘሎ። ዶ/ር ሂሩት፡ እዚ ከም ኣማራጺ ምቕራቡ ከምዘገረመላ ትዛረብ። "ብኸመይ ኢና ነቲ ናይ ባዕልና ሃብቲ ተለቂሕና እንወስድ ከ?
